### Beslutninger

Forslaget blev på byrådsmødet den 24. maj 2023 henvist til Magistraten med henblik på at indgå i budgetdrøftelserne for 2024.

###

Hvad vil vi gerne opnå? Hvorfor stilles forslaget?

Flere af kommunens letbanestationer i oplandsbyerne er udsat for omfattende og gentagne hærværk. Især letbanestationen i Lystrup har både i 2023 og 2022 været hårdt ramt. Med smadrede infoskærme og ødelagte billetautomater kæmper Aarhus Letbane og Midttrafik mod mere end bare drengestreger. Det er en dyr affære, når der begås hærværk, og når velfungerende infotavler, automater og venteskure ødelægges og skal repareres.

Det er ikke bare generende for dem der driver letbanen, men også for de passagerer der ikke længere kan se hvornår letbanen kører eller købe en billet. Herudover skaber den omfattende hærværk utryghed på og omkring perronerne.

I [adresse] har man opsat videoovervågning på letbanestationerne med stor succes i form af færre anmeldelser om hærværk og overfald.

På den indre strækning af letbanen i [adresse] er der allerede videoovervågning, men på flere perroner i oplandsbyerne er der ikke. Det ønsker Danmarksdemokraterne at ændre med dette budgetforslag.

Videoovervågning skal ikke bare sikre stationerne mod hærværk, men også sikre, at dem som begår hærværk stilles til regnskab for det. Videoovervågning viser igen og igen afgørende i forsvindssager, både når der ligger noget kriminelt bag, og når der ikke gør. Dermed er mere videoovervågning også et vigtigt redskab for politiets opklaringsarbejde og ikke mindst for vores retsfølelse og den generelle tryghed. På flere letbanestationer sker der desuden også tyveri af cykler, hvorfor mere videoovervågning også vil kunne modvirke denne form for kriminalitet.

Derfor foreslår Danmarksdemokraterne,

1) At der opsættes videoovervågning på og omkring kommunens letbanestationer i oplandsbyerne

Finansieringen af forslaget afholdes af Aarhus Letbane, men der vil være finansiering at hente i form af besparelser på reparationer og vedligehold, idet videoovervågning erfaringsmæssigt reducerer omfanget af hærværk markant.

Dette forslag taler ind i det vilde problem Bæredygtig vækst idet øget befolkningstilvækst også stiller store krav til at hele kommunen skal føles sikker og tryg for nuværende såvel som kommende indbyggere. Forslaget taler desuden også ind i det vilde problem Klima og Bæredygtighed da tryghed på letbanens perroner i oplandsbyerne understøtter, at flere benytter den kollektive transport.